**ELŐTERJESZTÉS**

**Szombathely Megyei Jogú Város Közgyűlésének**

**2023. június 15 - i ülésére**

**Javaslat**

**parkolók létesítésére a Kiskar utca 5897/3 hrsz-ú területen, továbbá a Sugár úti körforgalom beruházással kapcsolatos döntések meghozatalára**

**I.**

**Javaslat parkolók létesítésére a Kiskar utca 5897/3 hrsz-ú területen**

A Szombathely, Kiskar u. 6. sz., 5903/4 hrsz. (az egykori Sylvester János nyomda) területén kíván fejlesztést végrehajtani az ingatlan tulajdonosa. Jelenleg az ingatlanra csak behajtani lehet az 5897/2 hrsz-ú közútról, kihajtani csak a szomszédos üzemanyagtöltő állomás területén keresztül lehet, mivel a nevezett közút egyirányú forgalmú útként van kijelölve. A Városstratégiai, Idegenforgalmi és Sport Bizottság 226/2022. (XII. 6.) sz. határozatával egyetértett az 5897/2 hrsz-ú közút kétirányúsításával és a szomszédos 5897/3 hrsz-ú területen – a jelenlegi kavicsolt parkoló helyén – rendezett, szilárd burkolatú parkoló kiépítésével. Az út és a parkoló építéséhez a Közlekedési Hatóság építési engedélyt adott. A Sylver Center Kft. (székhely: 2370 Dabas, Bartók B. u. 46/a., képviseli Gerencsér István ügyvezető) nyilatkozott, hogy a Szombathely, Kiskar u. 6. sz., 5903/4 hrsz. alatti ingatlan fejlesztésének (kereskedelmi szolgáltató egységek) keretében a közterületi parkolók és az út kiépítését ez évben elvégzi saját költségén, a megvalósítást követően Szombathely MJV Önkormányzatának a megvalósult beruházást térítésmentesen átadja. A fenti munkák kivitelezésével az 5897/3 hrsz-ú ingatlanon található kavicsolt parkoló helyett egy rendezett, kulturált, szilárd burkolatú parkoló alakul ki.

**II.**

**Javaslat a Sugár úti körforgalom beruházással kapcsolatos döntések meghozatalára**

Az önkormányzat megvalósítja a Markosuvszky u. – Sugár u. – Horváth Boldizsár krt. – Dr. István Lajos krt. kereszteződésében a körforgalmú csomópont kialakítását. A csomópont megépítésével és az ott szükséges közterületi útkapcsolatok kiépítésével kapcsolatban a 2689/4 hrsz.-ú ingatlan tulajdonosa saját fejlesztési elképzelései és az ahhoz szükséges közterületi útkapcsolatokkal összefüggésben az alábbi vállalásokat tette. A tulajdonos, a Vasi Ingatlanfejlesztő Zrt. vállalja az ingatlanát feltáró csatlakozások kialakításának költségét, valamint a körforgalmi csomópont melletti 2689/1 hrsz-ú önkormányzati tulajdonú ingatlanon 7 db közterületi parkoló és annak megközelítését biztosító út kiépítését. A megvalósítást követően Szombathely Önkormányzatának a megvalósult beruházást térítésmentesen átadja. A körforgalmi csomópont építésével egyidőben műszakilag indokolt megépíteni a leendő parkolók útcsatlakozásait, így azok kialakítása a jelenleg zajló csomópont építési munkákkal együtt megvalósulnak. Az útcsatlakozások bruttó 2.464.111,- Ft összegű létesítési költségét a Vasi Ingatlanfejlesztő Zrt. megfizeti Önkormányzatunk részére.

A körforgalmi csomópont kivitelezése során reális lehetőségként kell számolni azzal, hogy a részben az önkormányzati tulajdonú 2689/1 hrsz-ú, részben a magántulajdonú 2689/4 hrsz.-ú ingatlan területén lévő, használaton kívüli iparivíz vezeték ülepítő medencéjét és annak tolózár aknáját a balesetveszély megelőzés érdekében el kell bontani. Javaslom, hogy a Közgyűlés hatalmazzon fel arra, hogy ebben az esetben a bontás költségeinek az ingatlanokból elfoglalt terület arányában történő viselése érdekében eljárjak a 2689/4 hrsz.-ú ingatlan tulajdonosával.

Javaslom, hogy az előterjesztésben szereplő parkolók, útcsatlakozások és közút megépítéséhez szükséges megállapodásokat kösse meg Önkormányzatunk.

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2023. június „ ”**

**/: Dr. Nemény András :/**

**I.**

**HATÁROZATI JAVASLAT**

**…./2023.(VI.15.) Kgy. sz. határozat**

A Közgyűlés megtárgyalta a „Javaslat parkolók létesítésére a Kiskar utca 5897/3 hrsz-ú területen, továbbá a Sugár úti körforgalom beruházással kapcsolatos döntések meghozatalára” című előterjesztést és az alábbi döntést hozta:

1. A Közgyűlés hozzájárul ahhoz, hogy az előterjesztésben foglaltaknak megfelelően a Sylver Center Kft. az 5897/3 hrsz-ú ingatlanon a kavicsolt parkoló helyén szilárd burkolatú parkolót építsen ki azzal, hogy a megépített létesítményt a kivitelezést követően az Önkormányzat térítésmentesen tulajdonába veszi.

2. A Közgyűlés felhatalmazza a polgármestert, hogy az 1. pontban megjelölt munkák elvégzéséhez és a térítésmentes átvételhez szükséges megállapodásokat megkösse és nyilatkozatokat megtegye.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin a Városüzemeltetési Osztály vezetője

Stéger Gábor a Közgazdasági és Adó Osztály vezetője)

**Határidő:** folyamatos

**II.**

**HATÁROZATI JAVASLAT**

**…./2023.(VI.15.) Kgy. sz. határozat**

A Közgyűlés megtárgyalta a „Javaslat parkolók létesítésére a Kiskar utca 5897/3 hrsz-ú területen, továbbá a Sugár úti körforgalom beruházással kapcsolatos döntések meghozatalára” című előterjesztést és az alábbi döntést hozta:

1. A Közgyűlés egyetért a Szombathely 2689/4 hrsz.-ú ingatlan körforgalmat érintő útcsatlakozásának önkormányzat által történő kiépítésével azzal, hogy annak bruttó 2.464.111,- Ft összegű költségét az ingatlan tulajdonosa köteles megfizetni az Önkormányzat részére.
2. A Közgyűlés hozzájárul ahhoz, hogy az előterjesztésben foglaltaknak megfelelően a Vasi Ingatlanfejlesztő Zrt. a 2689/1 hrsz-ú ingatlanon 7 db közterületi parkolót építsen ki azzal, hogy a megépített létesítményt a kivitelezést követően az Önkormányzat térítésmentesen tulajdonába veszi.
3. A Közgyűlés felhatalmazza a polgármestert, hogy az 1. pont szerinti megállapodást, valamint a 2. pontban megjelölt munkák elvégzéséhez és a térítésmentes átvételhez szükséges szerződéseket megkösse és nyilatkozatokat megtegye.
4. A Közgyűlés felhatalmazza a polgármestert, hogy abban az esetben, ha a részben az önkormányzati tulajdonú 2689/1 hrsz-ú, részben a magántulajdonú 2689/4 hrsz.-ú ingatlan területén lévő, használaton kívüli iparivíz vezeték ülepítő medencéjét és annak tolózár aknáját a balesetveszély megelőzés érdekében el kell bontani, úgy a bontás költségeinek az ingatlanokból elfoglalt terület arányában történő viselése érdekében eljárjon a 2689/4 hrsz.-ú ingatlan tulajdonosával.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin a Városüzemeltetési Osztály vezetője

Stéger Gábor a Közgazdasági és Adó Osztály vezetője)

**Határidő:** folyamatos